Diari Oficial de la Generalitat Valenciana


Sumari del DOGV 10138, del 13-02-2025 (2025/1000)

ACORD de 13 de gener de 2025, de la Direcció General de Patrimoni, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de Blas Benlliure Lis.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10975

Data del DOGV
:   13-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/1000

CVE
:   HCIL-P-5704-8391

Data del document
:   13-01-2025

Organisme emissor
:   Conselleria d'Hisenda i Economia

Tipus de document
:   Acord

Número d'expedient: ABI 806/2024.

Causant: Blas Benlliure Lis.

DNI: \*\*\*\*041\*\*

Lloc i data de la defunció: València, el 13 d'octubre de 2019

Últim domicili: València

*Antecedents de fet*

La Conselleria d'Hisenda i Economia ha tingut coneixement mitjançant comunicació de l'Agència Tributària Valenciana, de data d'entrada 8 de maig de 2024, de la defunció de Blas Benlliure Lis amb DNI \*\*\*\*041\*\*, en estat civil de casat.

En la documentació aportada figura la renúncia notarial de l'esposa, fills i net a l'herència del causant, i el certificat de defunció de Blas Benlliure Lis.

No aporta el certificat d'empadronament ni el certificat d'actes d'última voluntat, per la qual cosa des d'esta Administració es van sol·licitar.

Esta direcció general constata que el causant va estar empadronat a l'Ajuntament de València mitjançant el certificat de veïnatge administratiu, de data de registre d'entrada 14 de juny de 2024.

Mitjançant el certificat d'actes d'últimes voluntats del causant, de data de registre d'entrada 8 de juliol de 2024, número de registre d'entrada 3215, s'establix que va atorgar testament. Sol·licitada còpia del testament del causant, en data de registre d'entrada 29 d'agost de 2024, número de registre d'entrada 3877, es rep la còpia i es verifica que els hereus designats coincidixen amb les renúncies aportades a l'expedient.

Com que, en principi, no consta l'existència de persones amb dret a heretar, és procedent iniciar el procediment administratiu dirigit a efectuar la declaració de la Generalitat com a hereua abintestada.

*Fonaments de dret*

En compliment del que establixen l'article 71.1.c de la Llei orgànica 5/1982, d'1 de juliol, d'Estatut d'Autonomia de la Comunitat Valenciana; l'article 43.3 de la Llei 14/2003, de 10 d'abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, i atés el que establixen els articles 20 i següents de la Llei 33/2003, de 3 de novembre, de patrimoni de les administracions públiques, és procedent incoar l'expedient per a la declaració d'herència intestada a favor de la Generalitat.

Així, en l'exercici de les competències que m'atribuïx l'article 13 del Decret 195/2024, de 23 de desembre, del Consell, d'aprovació del Reglament orgànic i funcional de la Conselleria d'Hisenda i Economia i basant-me en el que disposa l'article 58 de la Llei 39/2015, d'1 d'octubre, del procediment administratiu comú de les administracions públiques,

ACORDE

*Primer*

Incoar el procediment de declaració de la Generalitat com a hereua abintestada de Blas Benlliure Lis, d'acord amb el que establixen l'article 43.3 de la Llei 14/2003, de 10 d'abril, de patrimoni de la Generalitat; el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, i els articles 20 i següents de la Llei 33/2003, de 3 de novembre, de patrimoni de les administracions públiques.

*Segon*

Realitzar els actes i les comprovacions que siguen necessaris per a determinar la procedència dels drets successoris de l'Administració de la Generalitat i incloure en l'expedient totes les dades que es puguen obtindre sobre la persona causant i els seus béns i drets.

A estos efectes, si esta documentació no ha sigut remesa per l'òrgan judicial o persona titular de la notaria, se sol·licitarà a les autoritats i el personal funcionari públic, als registres i a la resta d'arxius públics, la informació sobre la persona causant i sobre els béns i drets dels quals és titular que considere necessària per a una millor instrucció de l'expedient.

*Tercer*

Publicar este acord en el *Diari Oficial de la Generalitat Valenciana*, en la pàgina web d'esta conselleria i, durant el termini d'un mes, en els taulers d'anuncis dels ajuntaments corresponents a l'últim domicili de la persona causant, al del lloc de la defunció i on estiga la major part dels seus béns.

*Quart*

Obrir el termini per a presentar-hi al·legacions o qualsevol informació en relació amb els béns de la persona causant o l'eventual existència de persones amb dret a heretar. Qualsevol persona podrà presentar estes al·legacions o aportar documents o altres elements de juí en qualsevol moment anterior a la resolució del procediment.

  

València, 13 de gener de 2025

Antonio Joaquín Woodward Poch

Director general